《观太子少保左公遗集作歌赠子直兄弟》
明代·邢昉

熹宗御宇凡七载，封狐虺蝎蟠天关。锦衣犴狴鬼夜哭，忠臣之血何斑斑。

此时世路真坎坷，大狱株连缙绅祸。四海奔波属魏崔，十年挥泪哀杨左。

左公蹇蹇龙飞前，只手取日升虞渊。大功久已在社稷，巨奸侧目来鹰鹯。

九关虎豹声阗阗，左公眦裂呼苍天。蝮蛇争螫祸机发，公也衣褐归园田。

群凶噂𠴲牙为磨，槛车轰轰渡黄河。紫衣校尉称敕使，皖公山下愁风波。

诏书读罢著囚服，倾城观者吞声哭。捐糜安恤具五刑，囊头且复关三木。

几日阴霾暗城阙，长安市中风拔屋。天地震怒公殒命，学士朝中皆魏姓。

竖子宁堪玷太阿，真人已出悬天镜。尽驱魑魅扫氛祲，垂衣手握河魁柄。

公于是日蒙新典，天书恻怛孤忠显。即今慷慨观遗文，龙螭五色何缤纷。

诸郎才器如天马，奔腾绝景仍闲雅。胸有至痛不敢言，血泪哀哀向人泻。

相将踯躅辞乡邑，江上流离空四壁。公侯必复理有之，甘肥不御情尤裂。

阉祸已熄更何论，当时羽翼还云屯。况复天网亦疏阔，此曹玉食开朱门。

机深窃恐能飞翻，呜呼封狐虽死多子孙。安得努力一往呼天阍。

作者简介：邢昉（1590年～1653年）字孟贞，一字石湖，因住家距石臼湖较近，故自号石臼，人称刑石臼，江苏南京高淳人。明末诸生，复社名士。明亡后弃举子业，居石臼湖滨，家贫，取石臼水酿酒沽之，诗最工五言，著有《宛游草》、《石臼集》。清代诗人王士禛在他的《渔洋诗话》中论次当时的布衣诗人，独推邢昉为第—人。